客杭思李常伯滿粹翁及衡父子權因寄此
作者：王令
朝代：宋

paragraphs: 始予既迂疏，城郭非所樂。
聞吳富山水，思往頗計較。
脱身東南来，見實與聞效。
吳之山稜稜，吳水清不撓。
豈無適之徑，以可泳以棹。
而獨何爲然，反門自閑罩。
念我西北州，數子吳莫較。
正心醇無醨，粹行瑩不皰。
遞言張聖賢，賡口唱弟孝。
大非友宜當，實可師而傚。
我愚不敢望，時以管覘豹。
進如暗赴明，退必醜厭貌。
自恥以别白，疾匝天地趠。
坐思朝成痴，夢遇夜不覺。
山水雖素喜，實不如誨教。
嗚呼何時歸，作詩以自閙。